***Anexă***

**PLAN DE URGENȚĂ**

pentru gestionarea situaţiilor de disfuncţionalitate majoră în aprovizionarea cu ţiţei şi/sau produse petroliere, a situaţiilor de urgenţă deosebită şi a situaţiilor de criză locală

CUPRINS

[1. Introducere 3](#_Toc525212416)

[Scop 3](#_Toc525212417)

[1.1 Piața petrolieră din România 3](#_Toc525212418)

[1.2. Infrastructură – stadiu la nivelul anului 2018 4](#_Toc525212419)

[1.2.1. Sistemul Național de Transport al țițeiului – operat de CONPET SA 4](#_Toc525212420)

[1.2.2. Terminal petrolier – operat de OIL TERMINAL SA 5](#_Toc525212421)

[1.2.3. Terminal petrolier – operat de Midia Marine Terminal (Grup Rompetrol) 5](#_Toc525212422)

[1.2.4. Sectorul comercializării cu amănuntul de carburanţi 6](#_Toc525212423)

[2. Cadru legal 7](#_Toc525212424)

[3. Situații de urgență – definire 8](#_Toc525212425)

[4. Evaluarea Riscurilor 8](#_Toc525212426)

[5. Matricea Riscurilor 9](#_Toc525212427)

[6. Scenarii de risc 10](#_Toc525212428)

[7. Niveluri de urgență 11](#_Toc525212429)

[8. Ordinea de punere în circulație a stocurilor minime 12](#_Toc525212430)

[9. Ordinea de prioritate în aprovizionarea cu ţiţei şi/sau produse petroliere 12](#_Toc525212431)

[10. Informaţii referitoare la măsurile de garantare a siguranţei în aprovizionarea cu țiței și/sau produse petroliere în România 12](#_Toc525212432)

[11. Rolul şi responsabilităţile autorităţii competente, autorităţilor publice centrale, operatorilor economici din sectorul petrolier, premergătoare activării situației de urgență 14](#_Toc525212433)

[***Acțiuni în cadrul nivelului de alertă timpurie*** 17](#_Toc525212434)

[***Acțiuni în cadrul nivelului de alertă*** 18](#_Toc525212435)

[***Acțiuni în cadrul nivelului de criză*** 19](#_Toc525212436)

[12. Informații referitoare la atribuțiile autorității competente 20](#_Toc525212437)

[13. Măsuri pentru asigurarea aprovizionării cu țiței și/sau produse petroliere în situații de urgență, nivel de criză 21](#_Toc525212438)

[14. Proceduri de urgență 23](#_Toc525212439)

[15. Managerul de criză 24](#_Toc525212440)

[16. Glosar de termeni 24](#_Toc525212441)

# 1. Introducere

Evenimentele generatoare de situaţii de urgenţă nu pot fi întotdeauna evitate, însă acestea pot fi gestionate, efectele lor fiind reduse printr-un proces sistematic ce implică stabilirea de măsuri şi acţiuni menite să contribuie la diminuarea riscului asociat.

Managementul situaţiilor de urgenţă înseamnă aplicarea unor politici, proceduri şi practici având ca obiective identificarea, analiza, evaluarea, tratarea, monitorizarea şi reevaluarea riscurilor în vederea reducerii acestora.

Prezentul plan de urgență stabilește aspectele generale și operaționale care stau la baza unui răspuns prompt și adecvat la o întrerupere a aprovizionării cu ţiţei şi/sau produse petroliere, pentru a îndeplini obligațiile României în calitate de stat membru al Uniunii Europene, și pentru a se asigura că efectele unei perturbări a aprovizionării României cu ţiţei şi/sau produse petroliere într-o situație de urgență, identificată și declarată conform legislației în vigoare, sunt minimizate.

Scop

 Scopul acestui plan este de a stabili rolurile şi responsabilităţile autorităţilor centrale și ale operatorilor economici precum şi principiile managementului situaţiilor de urgenţă în conformitate cu legislaţia în vigoare la nivel naţional şi european într-o situație de urgență, identificată și declarată conform legislației în vigoare.

## 1.1 Piața petrolieră din România

Industria petrolieră constituie un sector strategic al economiei naţionale şi un suport al dezvoltării pentru celelalte sectoare ale industriei şi economiei româneşti.

Obiectivul strategic general al sectorului de extracţie şi prelucrare a hidrocarburilor îl reprezintă satisfacerea imediată şi pe termen mediu a cererii de purtători de energie la un cost cât mai scăzut, în condiţii de siguranţă, calitate şi cu limitarea impactului acestora asupra mediului.

Deşi se confruntă cu un declin natural al producţiei de ţiţei, România continuă să rămână a patra ţară producătoare de ţiţei din Uniunea Europeană, respectiv a cincea ţară din Europa. Producţia internă de produse petroliere este destinată atât acoperirii pieţei interne de produse petroliere, cât şi exportului.

Companiile petroliere investesc în explorarea și dezvoltarea de noi zăcăminte, astfel încât să dețină rezerve pentru menținerea producției medii anuale. Pentru România, provocarea principală este menținerea sau creșterea rezervelor și a producției, astfel încât să acopere cât mai mult din cererea internă. România deține, teoretic, cea mai mare capacitate instalată de rafinare din Europa Centrală și de Est, principalele rafinării ale țării având un indice de complexitate ridicat. România are o capacitate de prelucrare a țițeiului mai mare decât cererea internă de produse petroliere. Rafinăriile românești, care achiziționează producția națională de țiței și importă circa două treimi din necesar, au în prezent o capacitate operațională de cca. 12 mil t/an.

Piața petrolieră este o piață liberalizată, țiţeiul fiind un produs cotat la bursă, pe o piaţă mondială. Piața petrolieră din România este o piață care funcționează pe baza principiilor liberei concurențe, fiecare participant având libertatea de a-și elabora propria sa strategie. Pe piaţa produselor petroliere există un climat concurenţial - preţurile la carburanţi se fixează liber, pe baza raportului dintre cererea şi oferta de pe piaţa internă, respectiv de pe piaţa internaţională.

## 1.2. Infrastructură – stadiu la nivelul anului 2018

### 1.2.1. Sistemul Național de Transport al țițeiului – operat de CONPET SA

Sistemul Național de Transport al țițeiului (SNT) reprezintă ansamblul conductelor magistrale interconectate, care asigură colectarea țițeiului extras din perimetrele de exploatare sau a celui provenit din import și dirijarea lui de la punctele la care este predat de către producători/importatori la unitățile de prelucrare.

Conform legislației în vigoare, operatorul SNT are obligația să asigure accesul liber la capacitatea disponibilă a sistemului, în condiții egale, în mod nediscriminatoriu și transparent.

SNT are o lungime de aproximativ 3.800 km și este structurat în patru subsisteme principale: subsistemul de transport al țițeiului intern, subsistemul de transport al țițeiului din import, subsistemul de transport al gazolinei și etanului lichid, subsistemul de transport pe calea ferată pentru țiței și gazolină.

Capacitatea de transport a sistemului este de aproximativ 27,5 milioane tone/an.

Distribuția pe subsisteme a infrastructurii de transport:

- subsistemul de transport al țițeiului intern

- lungime 1.540 km;

- capacitate de transport 6,9 milioane tone/an;

- capacitate de stocare 126.000 mc;

- subsistemul de transport al țițeiului din import

- lungime 1.348 km;

- capacitate de transport 20,2 milioane tone/an;

- capacitate de stocare 45.000 mc;

- subsistemul de transport al gazolinei și etanului

- lungime 921 km;

- capacitate de transport 0,33 milioane tone/an;

- capacitate de stocare 663 mc;

- subsistemul de transport pe calea ferată, cu vagoane-cisternă

- 13 rampe de incarcare produse;

- 2 rampe de descarcare;

- 13 locomotive si 69 de cazane CF.

Tarifele de transport din sistemul naţional de transport al ţiţeiului se stabilesc de autoritatea competentă - Agenţia Naţională pentru Resurse Minerale (ANRM).

### 1.2.2. Terminal petrolier – operat de OIL TERMINAL SA

Echipamentele şi utilităţile din dotare sunt:

* terminalul petrolier este alcătuit din 7 dane operative;
* danele permit acostarea navelor cu o capacitate până la 165.000 tdw;
* legătura dintre depozite şi danele de acostare se realizează printr-o reţea de conducte subterane şi supraterane de 15 km;
* lungimea totală a conductelor este de 50 km.

OIL TERMINAL S.A. deţine trei depozite,  având o capacitate totală de depozitare de 1700000 m.c., prin care sunt vehiculate următoarele produse : ţiţei, benzină, motorină, păcură, produse chimice şi petrochimice, uleiuri, din import sau pentru export şi tranzit.

Fiecare depozit este prevăzut cu următoarele:

- rezervoare cu capacităţi între 1.500 m.c. şi 50.000 m.c. de construcţie metalică, cilindrice, verticale, supraterane, prevăzute cu centuri de siguranţă din beton, capace fixe şi flotante şi facilităţi de siguranţă;

- instalaţii de captare şi curăţire a apelor uzate capacităţi de încărcare/descărcare a produselor petroliere şi chimice lichide ale rampelor C.F. cu o lungime totală de aprox. 30 km., prevăzute cu facilităţi automate de încărcare;

- conducte de transport pentru încărcarea/descărcarea în/din vase a ţiţeiului, produselor petroliere, petrochimice, chimice lichide şi uleiurilor, cu diametre între 100 şi 1.000 mm.;

- facilităţi de control al pompelor, situate lângă dane pentru încărcarea benzinei, motorinei şi descărcarea ţiţeiului;

- laboratoare prevăzute cu echipamente pentru efectuarea analizelor fizice, chimice specifice.

Tarifele de derulare a ţiţeiului şi produselor petroliere prin terminalul petrolier se stabilesc de autoritatea competentă - Agenţia Naţională pentru Resurse Minerale (ANRM).

### 1.2.3. Terminal petrolier – operat de Midia Marine Terminal (Grup Rompetrol)

Situat în portul Midia, terminalul este operat de către firma Midia Marine Terminal (MMT) care gestionează activităţile de aprovizionare ale Portului Midia şi ale rafinăriilor Petromidia şi Vega. Prin danele gestionate de companie, se înregistrează anual un tranzit de peste 550 de nave anual şi un transfer de circa 2 milioane de tone de produse petroliere, GPL, etilenă şi materii prime, produsele fiind livrate atât pe plan intern cât şi la export. Terminalul maritim operat de Midia Marine Terminal la Marea Neagră asigură tranzitul ţiţeiului către rafinăria Petromidia, aproximativ 40% din volumul rafinat în România. Cu o capacitate de tranzit estimată la 24 milioane de tone pe an, terminalul petrolier poate primi nave de până la 160.000 tdw.

Pe malul românesc al Mării Negre, compania operează trei divizii principale:

• Terminalul petrolier offshore și parcul de rezervoare de țiței al rafinăriei Petromidia

• Terminalele onshore din portul Midia: Danele 1-4 (pentru țiței și melasă) și danele 9 - 9A, 9B, 9C (pentru produse rafinate, etilenă și GPL)

• Rampele de încărcare pentru Petromidia și Vega

Terminalul offshore este unul dintre cele mai importante active pentru activitatea de trading. Pus în funcțiune în 2008, la 8,6 kilometri de portul Midia în largul Mării Negre, terminalul de țiței are o capacitate tehnică de transfer de 24 de milioane de tone/an și primește nave de până la 160.000 tdw.

Terminalul maritim transferă 5 milioane de tone de țiței rafinăriei Petromidia, cantitate descarcată de aproximativ 50 de petroliere pe an.

Terminalul este legat de parcul de rezervoare al rafinăriei, cu o capacitate de stocare de aproximativ 400.000 mc. Prin gestionarea terminalului maritim offshore, compania a redus astfel distanţa cu aproximativ 33 km faţă de ruta portului Constanţa, permiţând reducerea cu aproximativ 7 dolari pe tonă a costurilor de furnizare.

Compania a realizat lucrări de modernizare și extindere a danei 9 prin adăugarea a 3 noi terminale pentru creșterea cantităților de produse finite tranzitate de la rafinăria Petromidia, la peste 350.000 tone/lună. După investiții importante, Dana 9 deține cel mai modern și versatil terminal de petrol și gaze și singurul terminal criogenic din Marea Neagră.

Au fost dragate cele 7 dane din portul Midia aparținând Grupului, care permit acostarea navelor maritime cu o capacitate mai mare de 10.000 tdw și a barjelor de 2.000 tdw.

Tranzitul prin rampele de încărcare/descărcare ale rafinăriilor Petromidia și Vega depășește 3,5 milioane de tone anual de produse petroliere și GPL, cu peste 60.000 de vagoane cisternă și peste 35.000 de camioane operate anual.

### 1.2.4. Sectorul comercializării cu amănuntul de carburanţi

Cea mai mare parte a ofertei de pe această piaţă este concentrată în portofoliul unui număr restrâns de companii petroliere (OMV-Petrom, Lukoil, Rompetrol, MOL, Gazprom, SOCAR), care domină piaţa de distribuţie a carburanţilor din România:

- OMV Petrom - operează reţelele de benzinării Petrom - 399 stații şi OMV - 153 stații

- Rompetrol - operează peste 700 de puncte de distribuție carburanți, inclusiv stații proprii, stații Partener Rompetrol, stații mobile Expres și unități fixe Fill&Go

- Lukoil - operează 309 stații de distribuție carburanți.

- Mol - operează 200 de stații de distribuție carburanți

- Socar - operează 39 de stații de distribuție carburanți

- Gazprom - operează 18 de stații de distribuție carburanți

Pe piaţa produselor petroliere mai activează, de asemenea, o serie de companii mici, care administrează una/mai multe staţii de distribuţie carburanţi (distribuitori independenţi).

# 2. Cadru legal

Cadrul legal primar este asigurat de Legea 85/2018 privind constituirea şi menţinerea unor rezerve minime de ţiţei şi/sau produse petroliere, care transpune Directiva  [2009/119/CE](http://lege5.ro/Gratuit/gi4dcnbzge/directiva-privind-obliga-ia-statelor-membre-de-a-men-ine-un-nivel-minim-de-rezerve-de-i-ei-i-sau-de-produse-petroliere?pid=&d=2016-04-17) a Consiliului din 14 septembrie 2009 privind obligaţia statelor membre de a menţine un nivel minim de rezerve de ţiţei şi / sau de produse petroliere.

Directiva prevede la art 20, alin. (2) căstatele membre trebuie să aibă pregătite în permanenţă planuri de urgenţă care să poată fi aplicate în caz de disfuncţionalitate gravă în aprovizionare. Statele membre dispun măsurile organizaţionale care trebuie luate pentru a asigura implementarea acestor planuri. La solicitarea Comisiei, statele membre o informează cu privire la planurile lor de urgenţă şi la dispoziţiile de natură organizaţională aferente.

În România, atribuția punerii în aplicare a măsurilor prevăzute de Directiva  [2009/119/CE](http://lege5.ro/Gratuit/gi4dcnbzge/directiva-privind-obliga-ia-statelor-membre-de-a-men-ine-un-nivel-minim-de-rezerve-de-i-ei-i-sau-de-produse-petroliere?pid=&d=2016-04-17) a Consiliului din 14 septembrie 2009 revine Ministerului Energiei, în calitate Autoritate Competentă, potrivit prevederilor art. 2, litera ac) din Legea nr. 85/2018 privind constituirea şi menţinerea unor rezerve minime de ţiţei şi/sau produse petroliere.

Elaborarea Planului de urgență este reglementată de art. 24 din Legea nr. 85/2018 privind constituirea şi menţinerea unor rezerve minime de ţiţei şi/sau produse petroliere.

 *„Art 24. Planurile şi procedurile de urgenţă*

(1) În termen de 90 de zile de la data intrării în vigoare a prezentei legi, Autoritatea competentă va elabora şi supune spre aprobare Guvernului planul de urgenţă pentru gestionarea situaţiilor de disfuncţionalitate majoră în aprovizionarea cu ţiţei şi/sau produse petroliere, a situaţiilor de urgenţă deosebită şi a situaţiilor de criză locală.

 (2) Planul de urgenţă prevăzut la alin. (1) se aprobă prin hotărâre a Guvernului care cuprinde, cel puţin:

a) identificarea şi evaluarea riscurilor care ar putea fi cauzate de apariţia unor situaţii de disfuncţionalitate majoră în aprovizionarea cu ţiţei şi/sau produse petroliere, situaţii de urgenţă deosebită sau situaţii de criză locală;

b) măsurile necesare pentru punerea în circulaţie, în cazul apariţiei unei situaţii de disfuncţionalitate majoră în aprovizionare, în mod rapid, eficace şi transparent, a stocurilor de urgenţă şi/sau, după caz, a stocurilor specifice şi, în cazul apariţiei unei situaţii de urgenţă deosebită sau a unei situaţii de criză locală, a unor cantităţi din stocurile de urgenţă şi/sau din stocurile specifice, sub nivelul stocului minim

constituit şi menţinut, în contul statului român;

c) consumatorii care vor fi aprovizionaţi, cu prioritate, cu ţiţei şi/sau produse petroliere.”

# 3. Situații de urgență – definire

Legea nr. 85/2018 privind constituirea şi menţinerea unor rezerve minime de ţiţei şi/sau produse stabileşte condiţiile de constituire şi menţinere a unui nivel minim al stocurilor de ţiţei şi/sau produse petroliere, în scopul garantării siguranţei în aprovizionare, în cazul situaţiilor de disfuncţionalitate majoră în aprovizionare, a situaţiilor de urgenţă deosebită sau a situaţiilor de criză locală. Astfel, prin art.2 din lege au fost introduse următoarele definiții:

h) criză locală - calamităţi naturale, dezastre, conflicte şi alte evenimente, cu excepţia celor de natură economică, care cauzează, pe teritoriul României, întrerupere în aprovizionarea cu ţiţei şi/sau produse petroliere sau în alimentare cu gaze naturale care necesită schimbarea destinaţiei produselor petroliere, cum ar fi utilizarea produselor petroliere drept combustibil pentru producţia de energie;

l) disfuncţionalitate majoră în aprovizionare - scădere substanţială şi bruscă în aprovizionarea cu ţiţei şi/sau produse petroliere intervenită în Uniunea Europeană sau într-un stat membru, indiferent dacă a condus sau nu la o decizie internaţională de punere în circulaţie de stocuri de petrol;

x) situaţii de urgenţă deosebită - calamităţi naturale, dezastre, conflicte şi orice alte evenimente, cu excepţia celor de natură economică, care cauzează întrerupere în aprovizionarea cu produse petroliere în Uniunea Europeană.

Pe cale de consecință, în prezentul Plan de urgență, prin “situaţii de urgență” se înţelege apariţia oricăreia din situațiile mai sus precizate.

# 4. Evaluarea Riscurilor

Din punct de vedere al surselor interne de aprovizionare, posibilele incidente ce pot afecta procesul de producţie în amonte de Sistemul Naţional de Transport al țițeiului pot fi remediate în timp util (în cel mult 48 ore) fără a avea impact semnificativ asupra furnizării de țiței.

Procedurile interne ale producătorilor conferă o flexibilitate sporită a furnizării, existând mecanisme de redirecţionare/compensare a capacităţilor indisponibile în timpul perioadei de intervenţie.

Riscurile asociate activităţii de stocare/depozitare sunt în special de natură comercială, diferenţa dintre preţul producţiei interne şi preţul țițeiului/produselor petroliere importate putând conduce la conjuncturi nefavorabile pentru procesul de stocare.

Operatorul Sistemului de Transport (Conpet SA) deţine toate mijloacele şi procedurile de intervenţie în timp util, astfel încât durata medie de restabilire a aprovizionării cu țiței în regiunea afectată să fie de maxim 48 ore.

Sensibilitatea regimului tehnic de operare a Sistemului Naţional de Transport este cauzată cu precădere de factori externi acestuia.

Întrucât transportul produselor petroliere se realizează pe calea ferată și rutier, acesta poate fi influențat de afectarea infrastructurii feroviare și/sau rutiere.

# 5. Matricea Riscurilor

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |
| --- | --- |
| ***Probabilitatea*** | ***Frecvenţă medie de apariţie*** |
| Foarte scăzută | Mai rar de o dată la 20 de ani |
| Scăzută | O dată la 10 ani |
| Medie | O dată la 3 ani |
| Ridicată | O dată pe an |
| Foarte ridicată | Mai des de o dată pe an |

 |

|  |  |
| --- | --- |
| **Culoare** | **Semnificaţie** |
|  | Severitate foarte redusă |
|  | Severitate redusă |
|  | Severitate |
|  | Severitate ridicată |
|  | Severitate extremă |

 |

|  |  |
| --- | --- |
|  | **Probabilitate** |
| **Impact** | *Foarte scăzută* | *Scăzută* | *Medie* | *Ridicată* | *Foarte ridicată* |
| *Minor* |  |  |  |  |  |
| *Scăzut* |  |  |  |  |  |
| *Notabil* |  | Defecţiuni/dezechilibre în activitatea de stocare țiței și/sau produse petroliere | Condiţii meteo extreme |  |  |
| *Major* |  | Defecţiuni/ dezechilibre în activitatea de producție țiței și/sau produse petroliere | Defecţiuni tehnice în Sistemul Naţional de Transport al țițeiului | Lipsa surselor de aprovizionare cu ţiţei şi/sau produse petroliere din surse externe |  |  |
|  | Deficiențe pe direcţiile de transport din import |  |  |  |
| *Extrem* |  |  |  |  |  |

Pe axa orizontală sunt reprezentate clasele de consecinţe, reprezentând o creştere a daunelor de la stânga la dreapta.

Pe axa verticală sunt reprezentate clasele de probabilităţi, având riscul de creştere de jos în sus. Produsul cartezian al ambelor axe oferă toate combinaţiile posibile de probabilităţi şi consecinţe.

Codul de culoare (verde-galben-roşu) indică severitatea combinaţiei probabilitate-consecinţe.

# 6. Scenarii de risc

Scenarii de risc referitoare la aprovizionarea cu țiței și/sau produse petroliere în România

**Scenariul 1: Deficiențe pe direcţiile de transport din import**

* *deficiențe pe direcțiile de transport din import, înainte de preluarea cantităţilor în terminalul petrolier*
* *defecțiuni/deficiențe la nivelul infrastructurii feroviare și/sau rutiere de transport țiței și/sau produse petroliere*

**Scenariul 2**: **Defecţiuni tehnice în Sistemul Naţional de Transport al țițeiului**

* *defecţiuni în Sistemul Naţional de Transport la preluarea cantităţilor de țiței de la producători și/sau din terminalul petrolier*

**Scenariul 3: Defecţiuni/dezechilibre în activitatea de producție țiței și/sau produse petroliere**

* *defecţiuni ale echipamentelor aferente activităţii de producție țiței și/sau produse petroliere*

**Scenariul 4: Defecţiuni/dezechilibre în activitatea de stocare a țițeiului și/sau produselor petroliere**

* *defecţiuni ale echipamentelor aferente activităţii de stocare înainte de preluarea cantităţilor de țiței și/sau produse petroliere din terminalul petrolier în sistemul naţional de transport*

**Scenariul 5: Condiţii meteo extreme**

* *fenomene meteo extreme și/sau valori foarte scăzute ale temperaturii, pe perioada sezonului rece, pe intervale de timp de cel puţin 7 zile*

**Scenariu 6: Lipsa surselor de aprovizionare cu ţiţei şi/sau produse petroliere din surse externe**

* *întreruperi în aprovizionarea cu ţiţei şi/sau produse petroliere din surse externe, cauzată de factori externi*

|  |  |  |  |  |  |
| --- | --- | --- | --- | --- | --- |
| **Scenarii** | **Categorii de riscuri** | **Impact** | **Probabilitate** | **Perioada** | **Provenienţa** |
| **Scenariul 1** | Risc tehnic | Major | Scăzută | Termen scurt(24 – 48 ore) | ExternăInternă |
|
| **Scenariul 2** | Risc tehnic | Major | Scăzută | Termen scurt(maxim 48 ore) | Internă  |
|
| **Scenariul 3** | Risc tehnic | Major | Scăzută | Termen scurt(maxim 48 ore) | Internă |
| **Scenariul 4** | Risc tehnic | Notabil | Scăzută | Termen scurt(maxim 48 ore) | Internă |
| **Scenariul 5** | Risc meteo | Notabil | Medie | Termen scurt(7 zile) | Internă |
| **Scenariul 6** | Risc politic/comercial | Major | Medie | Termen mediu(până la 30 de zile) | Externă |

# 7. Niveluri de urgență

1. **Nivelul de alertă timpurie (alertă timpurie):** în cazul în care există informații concrete, sigure și fiabile, conform cărora ar putea avea loc un eveniment care ar deteriora în mod semnificativ livrările de țiței și/sau produse petroliere/siguranţa în aprovizionarea cu țiței și/sau produse petroliere, piața fiind încă în măsură să gestioneze întreruperea sau cererea respectivă fără a fi nevoie să se recurgă la măsuri care nu se bazează pe piaţă, şi care ar putea conduce la nivelul de alertă sau de criză în cazul producerii sale.
2. **Nivelul de alertă (alertă):** în cazul unei întreruperi a aprovizionării sau al unei cereri excepțional de mari de țiței și/sau produse petroliere care afectează în mod semnificativ livrările de țiței și/sau produse petroliere/siguranţa în aprovizionarea cu țiței și/sau produse petroliere, dar piața este încă în măsură să gestioneze întreruperea sau cererea respectivă fără a fi nevoie să se recurgă la măsuri care nu se bazează pe piaţă.
3. **Nivelul de criză (criză):** în cazul unei cereri excepțional de mari sau al unei întreruperi semnificative a furnizării ori aprovizionării de țiței și/sau produse petroliere şi în cazul în care toate măsurile bazate pe mecanismele de piaţă au fost implementate, dar oferta de țiței și/sau produse petroliere este insuficientă pentru a satisface cererea rămasă neacoperită, astfel încât este nevoie să se introducă în plus măsuri administrative în scopul de a garanta siguranţa în aprovizionarea cu țiței și/sau produse petroliere.

# 8. Ordinea de punere în circulație a stocurilor minime

În cazul apariției unor situaţii de urgență la nivel de criză, Autoritatea Competentă poate dispune punerea în circulație a stocurilor minime, în următoarea ordine de prioritate:

1. stocuri de urgență deținute și/sau delegate de operatorii economici pe teritoriul României;

2. stocuri de urgență deținute și/sau delegate de operatorii economici, în afara României

3. stocuri specifice deținute de Entitatea Centrală de Stocare din România, dacă este cazul;

# 9. Ordinea de prioritate în aprovizionarea cu ţiţei şi/sau produse petroliere

I. În cazul declarării unei situaţii de urgență, la nivel de criză, Autoritatea Competentă dispune aprovizionarea rafinăriilor cu cantități de țiței din stocurile minime, astfel încât să fie asigurată producția zilnică de produse petroliere.

II. În cazul declarării unei situaţii de urgență, la nivel de criză, consumatorii vor fi aprovizionaţi cu produse petroliere din stocurile minime în următoarea ordine de prioritate:

a) servicii sociale esenţiale - prin „serviciu social esențial” se înțelege un serviciu în legătură cu asistența medicală, utilități, salubrizare, asistența socială, de urgență, de securitate, cu educația sau cu administrația publică

b) transport de mărfuri alimentare

c) sisteme de transport public

d) producători de energie electrică și termică care utilizează produse petroliere – pentru cantitățile necesare producerii de energie termică necesare asigurării consumului populației și a serviciilor sociale esențiale

e) populație - consumul pentru mijloacele de transport proprietate personală

f) alte categorii de consumatori

# 10. Informaţii referitoare la măsurile de garantare a siguranţei în aprovizionarea cu țiței și/sau produse petroliere în România

Conform prevederilor Legii nr. 85/2018, titularii obligaţiei de stocare au următoarele obligaţii:

  a) să îndeplinească obligaţia de stocare în termenele şi condiţiile prevăzute de lege;

  b) să asigure reconstruirea stocurilor minime pentru care au obligaţia de stocare în termen de 30 de zile de la data diminuării sau lichidării; în cazurile în care diminuarea sau lichidarea intervine ca urmare a declarării unei situaţii de urgenţă deosebită, a unei situaţii de criză locală sau a unei disfuncţionalităţi majore în aprovizionare, reconstituirea stocurilor se face în termen de 60 de zile de la încetarea situaţiei de urgenţă deosebită, a situaţiei de criză locală sau a disfuncţionalităţii majore în aprovizionare;

  c) să asigure, în mod continuu, disponibilitatea şi accesibilitatea din punct de vedere fizic a stocurilor minime pentru care au obligaţia de stocare, pe întreaga perioadă de valabilitate a obligaţiei de menţinere a acestora;

  d) să notifice autoritatea competentă despre constituirea stocurilor minime pentru care au obligaţia de stocare şi despre structura sortimentală a stocurilor minime deţinute;

  e) să inventarieze lunar stocurile minime deţinute;

  f) să notifice autoritatea competentă, cu 15 zile înainte, despre înlocuirea, potrivit art. 4 alin. (6) din Legea 85/2018, a unor cantităţi de produse petroliere care fac parte din structura sortimentală a stocurilor minime deţinute, despre motivele înlocuirii şi despre perioada estimată a operaţiunii de înlocuire;

  g) să asigure ţinerea evidenţei distincte a stocurilor minime pentru care au obligaţia de stocare de alte stocuri, inclusiv de stocurile comerciale;

  h) să ţină un registru special al stocurilor de urgenţă şi, după caz, al stocurilor specifice deţinute şi să actualizeze registrul special al stocurilor de urgenţă şi, după caz, al stocurilor specifice deţinute;

  i) să furnizeze către autoritatea competentă, până la data de 10 a fiecărei luni calendaristice, pentru luna calendaristică anterioară, cantităţile stocurilor comerciale deţinute în România, respectiv datele şi informaţiile privind localizarea precisă a depozitului/depozitelor petrolier/petroliere unde sunt constituite şi menţinute stocurile minime deţinute şi stocurile comerciale deţinute, iar pe fiecare depozit petrolier în parte, datele şi informaţiile privind produsele petroliere şi nivelul cantitativ al fiecărui produs petrolier care intră în componenţa stocurilor minime deţinute şi al stocurilor comerciale deţinute şi, în acelaşi timp, să declare dacă stocurile minime deţinute sunt disponibile pentru a fi utilizate, în cazurile prevăzute la art. 7 alin. (1) din Legea 85/2018;

  j) să păstreze, pentru o perioadă de minimum 5 ani, toate datele, informaţiile şi documentele referitoare la construirea, menţinerea şi gestionarea stocurilor minime;

  k) la solicitarea autorităţii competente şi/sau a Comisiei Europene să transmită, în termen de 5 zile lucrătoare, datele, informaţiile şi/sau copii certificate după documentele referitoare la constituirea, menţinerea şi gestionarea stocurilor minime aferente unei perioade de maximum 5 ani, anterioare solicitării;

  l) să informeze autoritatea competentă, în termen de 5 zile lucrătoare, despre constituirea de garanţii, instituirea de măsuri asigurătorii sau îndeplinirea de acte de executare silită, având ca obiect stocurile de urgenţă, precum şi despre orice diminuare sau lichidare a stocurilor minime deţinute;

  m) să informeze autoritatea competentă, în termen de 5 zile lucrătoare, despre deschiderea oricărei proceduri de prevenire a insolvenţei, în măsura în care face obiectul unei asemenea proceduri;

  n) să informeze autoritatea competentă, în termen de 5 zile lucrătoare, despre deschiderea procedurii insolvenţei, a falimentului sau despre decizia de dizolvare, în măsura în care face obiectul unei asemenea proceduri/decizii;

  o) cu ocazia verificărilor efectuate în legătură cu modul de îndeplinire a obligaţiilor de stocare şi a nivelului de pregătire pentru situaţii de urgenţă, să colaboreze cu persoanele autorizate de autoritatea competentă şi/sau de Comisia Europeană şi să asigure accesul acestora la stocurile minime deţinute;

  p) în caz de disfuncţionalitate majoră în aprovizionare, de situaţie de urgenţă deosebită sau de criză locală, să pună în circulaţie şi să livreze produsele petroliere care fac obiectul stocurilor minime deţinute, către pieţe şi/sau utilizatorii finali, potrivit planurilor şi procedurilor de urgenţă întocmite, potrivit legii, şi să se conformeze deciziilor individuale ale autorităţii competente luate în scopul aplicării planurilor şi procedurilor de urgenţă.

# 11. Rolul şi responsabilităţile autorităţii competente, autorităţilor publice centrale, operatorilor economici din sectorul petrolier, premergătoare activării situației de urgență

|  |  |
| --- | --- |
| **Denumire** | **Abreviere** |
| Premergător activării mecanismelor de alertă timpurie | PAT |
| Premergător activării mecanismelor de alertă | PA |
| Premergător activării mecanismelor de nivel de criză | PANC |

În etapa premergătoare activării situației de urgență și în cadrul nivelurilor de urgenţă, rolurile şi responsabilităţile autorităţii competente, autorităţilor publice centrale și ale operatorilor economici din sectorul petrolier, se supun obligaţiilor legale, inclusiv celor descrise în prezentul plan, după cum urmează:

*Producători și importatori de țiței și/sau produse petroliere*

PAT - vor informa Autoritatea Competentă, OST, ODP și OTPP asupra oricărei informaţii concrete şi sigure, conform căreia ar putea avea loc un eveniment care ar deteriora în mod semnificativ livrările de țiței și/sau produse petroliere

PA - vor informa Autoritatea Competentă, OST, ODP și OTPP asupra oricărei informaţii concrete şi sigure, conform căreia se înregistrează o întrerupere a aprovizionării, sau dacă se înregistrează o cerere excepţional de mare care afectează în mod semnificativ situaţia livrărilor de țiței și/sau produse petroliere, dar piaţa este încă în măsură să gestioneze situaţia respectivă fără a fi nevoie să se recurgă la măsuri care nu se bazează pe piaţă

PANC - vor informa Autoritatea Competentă, OST, ODP și OTPP asupra oricărei informaţii concrete şi sigure, conform căreia se înregistrează o cerere excepţional de mare, sau o întrerupere semnificativă a furnizării, sau al unei afectări semnificative a situaţiei livrărilor de țiței și/sau produse petroliere. Toate măsurile bazate pe mecanismele pieţei au fost implementate, dar oferta de țiței și/sau produse petroliere este insuficientă pentru a satisface cererea rămasă neacoperită

*Operatori depozite petroliere*

PAT - vor informa Autoritatea Competentă, OST și OTPP asupra oricărei informaţii concrete și sigure, conform căreia ar putea avea loc un eveniment care ar deteriora în mod semnificativ livrările de țiței și/sau produse petroliere

PA - vor informa Autoritatea Competentă, OST și OTPP asupra oricărei informaţii concrete și sigure, conform căreia se înregistrează o întrerupere a aprovizionării sau dacă se înregistrează o cerere excepţional de mare care afectează în mod semnificativ situaţia livrărilor de țiței și/sau produse petroliere, dar piaţa este încă în măsură să gestioneze situaţia respectivă fără a fi nevoie să se recurgă la măsuri care nu se bazează pe piaţă

PANC - vor informa Autoritatea Competentă, OST și OTPP asupra oricărei informaţii concrete și sigure, conform căreia se înregistrează o cerere excepţional de mare sau o întrerupere semnificativă a furnizării sau al unei afectări semnificative a situaţiei livrărilor de țiței și/sau produse petroliere. Toate măsurile bazate pe mecanismele pieţei au fost implementate, dar oferta de țiței și/sau produse petroliere este insuficientă pentru a satisface cererea rămasă neacoperită

*Operator sistem național de transport*

PAT - va informa Autoritatea Competentă, ODP și producătorii și importatorii de țiței și de produse petroliere asupra oricărei informaţii concrete și sigure, conform căreia ar putea avea loc un eveniment care ar deteriora în mod semnificativ livrările de țiței și/sau produse petroliere

PA - va informa Autoritatea Competentă, ODP și producătorii și importatorii de țiței și de produse petroliere asupra oricărei informaţii concrete și sigure, conform căreia se înregistrează o întrerupere a aprovizionării sau dacă se înregistrează o cerere excepţional de mare care afectează în mod semnificativ situaţia livrărilor de țiței și/sau produse petroliere, dar piaţa este încă în măsură să gestioneze situaţia respectivă fără a fi nevoie să se recurgă la măsuri care nu se bazează pe piaţă

PANC - va informa Autoritatea Competentă, ODP și producătorii și importatorii de țiței și de produse petroliere asupra oricărei informaţii concrete și sigure, conform căreia se înregistrează o cerere excepţional de mare sau o întrerupere semnificativă a furnizării sau al unei afectări semnificative a situaţiei livrărilor de țiței și/sau produse petroliere. Toate măsurile bazate pe mecanismele pieţei au fost implementate, dar oferta de țiței și/sau produse petroliere este insuficientă pentru a satisface cererea rămasă neacoperită

*Operatori transport produse petroliere*

PAT - vor informa Autoritatea Competentă și ODP asupra oricărei informaţii concrete și sigure, conform căreia ar putea avea loc un eveniment care ar deteriora în mod semnificativ livrările de țiței și/sau produse petroliere

PA - vor informa Autoritatea Competentă și ODP asupra oricărei informaţii concrete și sigure, conform căreia se înregistrează o întrerupere a aprovizionării sau dacă se înregistrează o cerere excepţional de mare care afectează în mod semnificativ situaţia livrărilor de țiței și/sau produse petroliere, dar piaţa este încă în măsură să gestioneze situaţia respectivă fără a fi nevoie să se recurgă la măsuri care nu se bazează pe piaţă

PANC - vor informa Autoritatea Competentă și ODP asupra oricărei informaţii concrete și sigure, conform căreia se înregistrează o cerere excepţional de mare sau o întrerupere semnificativă a furnizării sau al unei afectări semnificative a situaţiei livrărilor de țiței și/sau produse petroliere. Toate măsurile bazate pe mecanismele pieţei au fost implementate, dar oferta de de țiței și/sau produse petroliere este insuficientă pentru a satisface cererea rămasă neacoperită.

*Autoritatea Competentă*

PAT - va centraliza informaţiile concrete și sigure, conform cărora ar putea avea loc un eveniment care ar deteriora în mod semnificativ livrările de țiței și/sau produse petroliere;

- va analiza împreună cu operatorii economici relevanți din sectorul petrolier și cu autorităţile publice centrale informaţiile notificate referitoare la evenimentele care ar deteriora în mod semnificativ livrările

- după caz, va declara nivelul de alertă timpurie

PA - va centraliza informaţiile concrete și sigure, conform cărora se înregistrează o întrerupere a aprovizionării sau dacă se înregistrează o cerere excepţional de mare care afectează în mod semnificativ situaţia livrărilor de țiței și/sau produse petroliere, dar piaţa este încă în măsură să gestioneze situaţia respectivă fără a fi nevoie să se recurgă la măsuri care nu se bazează pe piaţă

- va analiza împreună cu operatorii economici relevanți din sectorul petrolier și cu autorităţile publice centrale informaţiile notificate referitoare la evenimentele care determină înregistrarea unei întreruperi a aprovizionării sau se înregistrează o cerere excepţional de mare care afectează în mod semnificativ situaţia livrărilor, dar piaţa este încă în măsură să gestioneze situaţia respectivă fără a fi nevoie să se recurgă la măsuri care nu se bazează pe piaţă

- după caz, va declara nivelul de alertă

PANC - va centraliza informaţiile concrete și sigure, conform cărora se înregistrează o cerere excepţional de mare sau o întrerupere semnificativă a furnizării sau al unei afectări semnificative a situaţiei livrărilor de țiței și/sau produse petroliere.

- va analiza împreună cu operatorii economici relevanți din sectorul petrolier și cu autorităţile publice centrale informaţiile notificate referitoare la evenimentele care determină înregistrarea unei cereri excepţional de mari sau o întrerupere semnificativă a furnizării sau al unei afectări semnificative a situaţiei livrărilor de țiței și/sau produse petroliere.

- dacă toate măsurile bazate pe mecanismele pieţei au fost implementate, dar oferta de țiței și/sau produse petroliere este insuficientă pentru a satisface cererea rămasă neacoperită, va declara nivelul de criză

***Acțiuni în cadrul nivelului de alertă timpurie***

*Producători și importatori de țiței și/sau produse petroliere*

* vor informa Autoritatea Competentă cu privire la modul de realizare a obligaţiilor legale pe perioada nivelului de alertă timpurie

*Operatori depozite petroliere*

* vor informa Autoritatea Competentă cu privire la modul de realizare a obligaţiilor legale pe perioada nivelului de alertă timpurie

*Operator sistem național de transport*

* va informa Autoritatea Competentă cu privire la modul de realizare a obligaţiilor legale pe perioada nivelului de alertă timpurie

*Operatori transport produse petroliere*

* vor informa Autoritatea Competentă cu privire la modul de realizare a obligaţiilor legale pe perioada nivelului de alertă timpurie

*Autoritatea Competentă*

* va notifica CE cu privire la activarea mecanismului de alertă timpurie
* va monitoriza modul de îndeplinire a obligaţiilor legale, în baza informărilor primite
* în baza informaţiilor furnizate de operatorii din sectorul petrolier şi/sau autorităţile publice centrale va declara, după caz, încetarea nivelului de alertă timpurie
* în baza informaţiilor furnizate de operatorii din sectorul petrolier şi/sau autorităţile publice centrale poate declara, după caz, nivelul de alertă.

***Acțiuni în cadrul nivelului de alertă***

*Producătorii și importatori de țiței și/sau produse petroliere:*

* vor informa Autoritatea Competentă cu privire la modul de realizare a obligaţiilor legale pe perioada nivelului de alertă

*Operatori depozite petroliere*

* vor informa Autoritatea Competentă cu privire la modul de realizare a obligaţiilor legale pe perioada nivelului de alertă

*Operator sistem național de transport*

* va informa Autoritatea Competentă cu privire la modul de realizare a obligaţiilor legale pe perioada nivelului de alertă timpurie

*Operatori transport produse petroliere*

* vor informa Autoritatea Competentă și ODP cu privire la modul de realizare a obligaţiilor legale pe perioada nivelului de alertă

*Autoritatea Competentă*

* va notifica CE cu privire la activarea mecanismului de alertă
* va monitoriza modul de îndeplinire a obligaţiilor legale, în baza informărilor primite
* în baza informaţiilor furnizate de operatorii din sectorul petrolier şi/sau autorităţile publice centrale va declara, după caz, încetarea nivelului de alertă
* în baza informaţiilor furnizate de operatorii din sectorul petrolier şi/sau autorităţile publice centrale poate declara, după caz, nivelul de criză.

***Acțiuni în cadrul nivelului de criză***

*Producători și importatori de țiței și/sau produse petroliere*

* vor informa Autoritatea Competentă cu privire la modul de realizare a obligaţiilor legale pe perioada nivelului de criză
* vor pune în practică măsurile dispuse de Autoritatea Competentă în baza prezentului plan și a procedurilor de urgență și vor informa AC asupra modului de punere în practică, în conformitate cu procedurile de urgență

*Operatori depozite petroliere*

* vor informa Autoritatea Competentă cu privire la modul de realizare a obligaţiilor legale pe perioada nivelului de criză
* vor pune în practică măsurile dispuse de Autoritatea Competentă în baza prezentului plan și a procedurilor de urgență și vor informa AC asupra modului de punere în practică, în conformitate cu procedurile de urgență

*Operator sistem național de transport*

* va informa Autoritatea Competentă cu privire la modul de realizare a obligaţiilor legale pe perioada nivelului de criză
* vor pune în practică măsurile dispuse de Autoritatea Competentă în baza prezentului plan și a procedurilor de urgență și vor informa AC asupra modului de punere în practică, în conformitate cu procedurile de urgență

*Operatori transport produse petroliere*

* vor informa Autoritatea Competentă cu privire la modul de realizare a obligaţiilor legale pe perioada nivelului de criză
* vor pune în practică măsurile dispuse de Autoritatea Competentă în baza prezentului plan și a procedurilor de urgență și vor informa AC asupra modului de punere în practică, în conformitate cu procedurile de urgență

*Autoritatea Competentă*

* va notifica CE cu privire la activarea nivelului de criză
* va dispune, în condiţiile prevederilor legale, orice măsură necesară şi utilă pentru gestionarea nivelului de urgenţă, respectiv a uneia sau mai multora dintre măsurile identificate la punctul 13 din prezentul plan
* va notifica, în timp util, OST, ODP și OTPP, ceilalți operatori economici din sectorul petrolier și autoritățile publice centrale, după caz, asupra oricărei măsuri dispuse pentru gestionarea nivelului de criză
* va monitoriza modul de îndeplinire a măsurilor dispuse în baza prezentului plan și a procedurilor de urgență
* va notifica CE asupra oricărei măsuri dispuse pentru gestionarea nivelului de criză
* în baza informaţiilor furnizate de operatorii din sectorul petrolier şi/sau autorităţile publice centrale va declara încetarea nivelului de criză și va notifica CE.

# 12. Informații referitoare la atribuțiile autorității competente

Atribuţiile principale ale autorităţii competente sunt următoarele:

1. declararea și inițierea stării de urgență;
2. declararea și comunicarea încetării stării de urgență;
3. elaborarea planului de urgenţă care să poată fi aplicat în cazului apariţiei unei situaţii de urgență, precum şi a procedurilor necesare punerii în aplicare al acestuia;
4. organizarea, conducerea și comunicarea acțiunilor din planul de urgență, conform procedurilor de urgență
5. autorizarea disponibilizării unor cantităţi de ţiţei și/sau produse petroliere din stocurile minime constituite conform Legii nr. 85/2018 privind constituirea si mentinerea unui nivel minim de rezerve de țiței şi/sau de produse petroliere;
6. impunerea de restricţii generale sau specifice asupra consumului, în funcţie de deficitele estimate;
7. stabilirea listei consumatorilor care vor fi aprovizionaţi, cu prioritate, cu ţiţei şi/sau produse petroliere;
8. stabilirea/desemnarea personalului împuternicit să constate şi să aplice sancţiunile contravenţionale.
9. raport după încetarea stării de urgență

Pentru stabilirea măsurilor ce se impun, autoritatea competentă poate solicita informaţii în directă legătură cu situațiile de urgență din partea autorităţilor şi instituţiilor publice centrale, precum şi din partea oricărui operator economic cu activitate în domeniul petrolier şi domeniile conexe acestuia, care au obligaţia de a furniza de îndată informaţiile solicitate, acestea fiind tratate ca fiind informații clasificate, respectiv confidențiale, în condiţiile legii.

Declararea apariţiei şi încetării situaţiilor de urgenţă se realizează prin Ordin al Ministrului Energiei, care va fi publicat în Monitorul Oficial al României, partea I și pe pagina de internet a instituţiei.

# 13. Măsuri pentru asigurarea aprovizionării cu țiței și/sau produse petroliere în situații de urgență, nivel de criză

Stocurile de țiței și/sau produse petroliere sunt deținute de operatorii economici care au obligaţia constituirii şi menţinerii stocurilor de urgenţă

Nivelul stocurilor de urgenţă pentru fiecare operator economic respectă ponderea minimă de o treime produse petroliere şi de maximum două treimi ţiţei.

În cazul unei situații de urgență, Autoritatea Competentă colaborează cu operatorii economici care au obligaţia constituirii şi menţinerii stocurilor de urgenţă / companiile petroliere, pentru a monitoriza utilizarea stocurilor de urgenţă și a stocurilor comerciale.

În eventualitatea declarării unei situații de urgență, suplimentar utilizării stocurilor comerciale, Autoritatea Competentă poate dispune eliberarea stocurilor de urgență, ca parte a unui răspuns concertat pentru îmbunătățirea aprovizionării în caz de situație de urgență.

Programul și termenele de punere în circulație a stocurilor de urgență în cazul declarării unei situaţii de urgență, nivel de criză, se stabilesc prin procedurile de urgență, în consultare cu agenţii economici cu obligaţii de stocare, ţinând cont de situaţia tehnologică și operaţională specifică și de obligaţiile comerciale contractuale aflate în derulare ale fiecăruia dintre aceștia.

În cazuri extreme, în care, chiar și prin aplicarea măsurilor prevăzute în prezentul Plan de urgență, nu se constată o îmbunătățire a aprovizionării în caz de situație de urgență, nivel de criză, la propunerea Autorității Competente, Guvernul, prin hotărâre, cu avizul Consiliului Concurenței, poate decide interzicerea temporară a exportului de produse petroliere.

**Majorarea producției**

În cazul apariției unei întreruperi a aprovizionării cu țiței și/sau produse petroliere din import, se vor identifica posibilitățile de creștere a producției interne de țiței și/sau de majorare a producției de produse petroliere în rafinării, inclusiv prin utilizarea de țiței din stocurile de urgență. Măsurile de creștere a producției vor fi dispuse în consultare cu operatorii economici din industria petrolieră.

**Măsuri de limitare a cererii**

Guvernul, la propunerea Autorității Competente, poate dispune măsuri de limitare a cererii ca răspuns la o întrerupere a aprovizionării în caz de situaţii de urgenţă, nivel de criză, corelat cu ordinea de prioritate în aprovizionarea cu ţiţei şi/sau produse petroliere. În același timp, este posibil/probabil să se producă o anumită reducere a cererii în cazul întreruperii aprovizionării cu combustibili cauzată de majorarea prețurilor la carburanți.

Inițial vor fi dispuse măsuri care să încurajeze limitarea voluntară a consumului, trecând la măsuri obligatorii numai dacă gravitatea situației o cere.

*Limitarea voluntară a cererii*

Campanie de informare

În situație de urgență, nivel de criză, Autoritatea Competentă, va lansa o campanie de informare a consumatorilor care să vizeze limitarea voluntară a consumului de carburanți pentru a reduce cererea de pe piață.

**Limitarea/suspendarea obligatorie a cererii**

Dacă este necesar să se treacă într-o etapă obligatorie a restrângerii cererii, Guvernul, la propunerea Autorității Competente va dispune măsuri de raționalizare - fie prin cantitate, fie, în circumstanțe extreme, prin alocare, corelat cu ordinea de prioritate în aprovizionarea cu ţiţei şi/sau produse petroliere.

*Raționalizare cantitate*

În situații de urgență, nivel de criză, Guvernul, la propunerea Autorității Competente, poate restricționa temporar cantitățile care pot fi achiziționate în orice moment. Această restricționare poate fi pusă în practică prin limitarea vânzării/achiziției individuale de produse petroliere la o anumită cantitate și/sau prin restricționarea temporară a utilizării parcului auto.

O schemă de raționalizare a cantității trebuie să fie pusă în aplicare foarte rapid, cu puține sau fără avertizări publice, deoarece notificarea prealabilă ar crea premise pentru clienți să achiziționeze cantități mari și/sau să depoziteze carburanți înainte de intrarea în vigoare a schemei de raționalizare. O schemă de raționalizare va include interdicția completă privind vânzările de carburanți în alte recipiente/containere (canistre).

Pentru a se asigura că serviciile sociale esențiale ar putea continua să funcționeze, este necesar să se pună în aplicare un mecanism prioritar al utilizatorilor, ca parte a schemei de raționalizare a cantităților (sub formă de scutiri).

În funcție de durata și amplitudinea întreruperii aprovizionării, în situații de urgență, la nivel de criză, Guvernul, la propunerea Autorității Competente, poate dispune măsuri cu caracter temporar pentru combaterea creşterii excesive a preţurilor sau chiar blocarea acestora, în conformitate cu prevederile art. 4, alin. (3) din Legea Concurenței nr. 21/1996, cu modificările și completările ulterioare.

*Raționalizare alocare*

În împrejurări extreme, Guvernul, la propunerea Autorității Competente, poate introduce o schemă de raționalizare a alocării ca răspuns la o întrerupere prelungită a aprovizionării cu țiței și/sau produse petroliere. Schema de raționalizare a alocării limitează atât cantitatea de combustibili care poate fi achiziționată, cât și frecvența achiziției.

*Comunicare*

Comunicarea în timp util și corectă este deosebit de importantă, pentru a se asigura că toate părțile interesate au informații exacte cu privire la situație și înțeleg măsurile dispuse de autorități și operatorii din industria petrolieră pentru gestionarea situației de urgență, nivel de criză. Măsurile care vizează reducerea cererii vor necesita o comunicare mai intensă, deoarece acest lucru va necesita schimbări comportamentale pentru a avea succes.

# 14. Proceduri de urgență

Procedurile de urgenţă cuprinzând măsurile necesare pentru aplicarea planului de urgenţă se aprobă prin ordin al conducătorului Autorității Competente în termen de maxim 60 de zile de la aprobarea Planului de urgență.

Procedurile de urgență vor cuprinde următoarele măsuri:

1. Declararea, introducerea stării de urgență precum și încetarea stării de urgență;
2. Notificarea, informarea, relația cu alte autorități implicate, comunicarea cu mass-media și informarea publicului;
3. Organizarea și conducerea acțiunilor stabilite în planul de urgență;
4. Solicitarea și obţinerea de informaţii zilnice de la operatorii economici sau alte entități obligate să mențină stocuri specifice și/sau de urgență, autoritățile vamale și fiscale în legătură cu importurile și livrările intra-comunitare de produse petroliere;
5. Stabilirea cantităţilor și tipului de produse petroliere, precum și a locației din care vor fi eliberate;
6. Informarea cu operativitate a operatorilor economici/entităţilor economice asupra măsurilor dispuse;
7. Simulare răspuns pentru scenariile din planul de urgență.

# 15. Managerul de criză

Managerul de criză este Ministerul Energiei – în calitate de Autoritate Competentă, conform prevederilor art.2, lit. ac) din Legea nr. 85/2018 privind constituirea şi menţinerea unor rezerve minime de ţiţei şi/sau produse petroliere

Date de contact Ministerul Energiei:

adresă: Splaiul Independenței, nr. 202 E, sector 6, București

e-mail:office.cabinet@energie.gov.ro

Autoritatea Competentă poate institui prin ordin de ministru un grup interinstituțional pentru gestionarea situațiilor de urgență, nivel de criză. Echipa poate fi formată din reprezentanți ai administrației publice centrale și ai operatorilor economici producători/furnizori de țiței și/sau produse petroliere, după caz.

# 16. Glosar de termeni

AC – Autoritate Competentă

PU – Plan de urgență

ME – Ministerului Energiei

SNT – Sistem Național de Transport al țițeiului

OST – operatorul sistemului național de transport

ODP – operator depozit petrolier

OTPP – operatori transport produse petroliere